google/wiki40b huggingface dataset:
Archway

Broen

Området fikk sitt nåværende navn etter at en bro som dominerer landskapet ble konstruert der. Broen ble bygget som en del av sørlige Highgate for en mindre vei mellom sørlige Highgate og Crouch End, Hornsey, i 1896, førløperen til Hornsey Lane Bridge.
Det skulle egentlig vært en tunnel under stedet, men på grunn av flere kollapser gav man opp dette. Broen fører Hornsey Lane mellom Highgate og Crouch End. Den opprinnelige broen ble tegnet av John Nash og bygget i 1813; i 1893 ble den nåværende broen reist, og i 1900 ble den gamle revet. 
På gaten Highgate Hill gikk den første kabeltrukne banen i Europa mellom 1884 og 1909. I 1907 åpnet Highgate undergrunnsstasjon, som nå heter Archway undergrunnsstasjon (det finnes en ny Highgate undergrunnsstasjon, omkring to km unna). Den skulle egentlig betjene trikker. 
Whittington Hospital, som har navn etter Richard Whittington (død 1423), handelsmann og politiker, ligger i Archway. Den mest synlige bygningen er det omkring 60 meter høye kontorbygget Archway Tower, som ikke er spesielt populært blant lokalbefolkningen.
Rudolf Wittkower

Biografi

Han ble født i Berlin av Henry Wittkower (1865–1942) og Gertrude Ansbach (Wittkower) (1876–1965). Han flyttet til London i 1933 med sin kone Margot Holzmann fordi de begge var jøder og måtte flykte fra Nazi-Tyskland. Han underviste ved Warburg Institute, University of London fra 1934 til 1956, da han ble oppnevnt som professor ved Durning Lawrence, Slade School of Fine Art, University College London i 1949 og flyttet så til USA for å arbeide ved Columbia University fra 1956 til 1969 hvor han ble leder for avdelingen for kunsthistorie og arkeologi.
Wittkowers Architectural Principles in the Age of Humanism var en dybdeanalyse av den venetianske arkitekten Andrea Palladio og hans forhold til 1500-tallets musikkteori.
Han ble post mortem tildelt Alice Davis Hitchcocks pris i 1975 for sin bok Gothic vs. Classic, Architectural Projects in Seventeenth-Century Italy.
Norges Musikkorps Forbund

Nasjonalt

Norges Musikkorps Forbund har en rekke faste nasjonale prosjekter og programmer. Noen av de største er:

Medlemsmagasin

ambis var Norges Musikkorps Forbunds medlemsmagasin, med et opplag på 60.000. Magasinet inneholdt stoff om korps og aktiviteter fra hele landet og kom ut fire ganger årlig. Magasinet ble lagt ned i 2015.

Unge i teten

Unge i teten er NMFs nasjonale ledeutviklingsprogram for barn og unge opp til 26 år. Gjennom tre helgesamlinger og oppgaver mellom samlingene blir deltakerne blant annet skolert i presentasjonsteknikk, argumentasjonsteknikk, organisasjonsbygging, strategi, ledelse og nettverksbygging.

Konferanser

NMF arrangerer flere årlige konferanser for korpsinteresserte, dirigenter, unge, eldre m.m. De største er Hellsymposiet og Kragerøkonferansen.

Born to Play

I januar 2009 startet et pilotprosjekt for ti musikkorps, der målet er å teste ut et punktprogram som skal fremme holdningsskapende arbeid i musikkorps. 
Programmet skal være et verktøy som korpsene kan bruke for å nå målene de setter seg for å skape bedre trivsel og samspill. Når korpsene er ferdig med Born to play-programmet, skal de ha fått en bevissthet rundt holdningsarbeid som gjør det enklere å jobbe videre med det.

Paraplyorganisasjoner

NMF er en del av Frivillighet Norge, Landsrådet for Norges barne- og ungdomsorganisasjoner og studieforbundet Folkeuniversitetet. Frivillighet Norge er et samarbeidsforum for hele frivillig sektor, stiftet 19. september 2005. Så langt er mer enn 200 organisasjoner medlemmer. Medlemskap er åpent for alle som driver frivillig virke på ikke-kommersiell/ikke-offentlig basis i Norge. Landsrådet for Norges barne- og ungdomsorganisasjoner (LNU) er en paraplyorganisasjon for over 80 landsomfattende barne- og ungdomsorganisasjoner i Norge. Studieforbundet Folkeuniversitetet er Norges største studieforbund, med åtte regionkontorer, 70 avdelinger og 20 medlemsorganisasjoner.

Internasjonalt

NMF har mange samarbeidspartnere rundt om i verden. Her er noen av de viktigste.

Sør-Afrika

Sørafrikanske Field Band Foundation (FBF) og NMF har siden 2000 hatt et kulturutvekslingssamarbeid, der et viktige mål er å styrke organisasjonene og å gjøre Field Band Foundation selvforsynt med instruktører. NMF og Field Band Foundation utveksler vært år instruktører, sørafrikanerne som kommer til Norge bor på NMFs egen folkehøyskole Toneheim.

EBBA

EBBA (European brass band association) er en organisasjon som jobber for å promotere brassbandmusikk i Europa og EBBA er arrangør av blant annet europamesterskapet for brassband.

WASBE

World Association for Symphonic Bands and Ensembles (WASBE) er en internasjonal organisasjon  for dirigenter, komponister, utøvere, utgivere, lærere, instrumentmakere og venner av janitsjarmusikk.

NOMU

Nordisk Musik Union, NoMU, stiftet 1949, er en paraplyorganisasjon for nordiske landsomfattende amatørmusikkorganisasjoner.

NBTA Europe

Det finnes flere internasjonale drillorganisasjoner, NMF er medlem av en av dem; National Baton Twirling Association – NBTA Europe.
Pratt & Whitney R-1690

Pratt & Whitney R-1690 Hornet var en 1930-talls flymotor. Den var utviklet av Pratt & Whitney, og ble bygget mellom 1926 og 1942 da det ble bygget i alt 2 944 eksemplarer. Den var i fly som fløy første gang i 1927. Det var en 9-cylindret luftkjølt stjernemotor. sylindervolum vat på 27 liter (1 690 kubikktommer, derav motorbetegnelsen). Den ble også bygget i talia som Fiat A.59og i Tyskland som BMW 132. En større versjon ble bygget fra 1929 og fikk betegnelsen Pratt & Whitney R-1860 Hornet B. Den hadde et sylindervolum på 30,5 liter.
2S9 Nona

Beskrivelse

2S9 Nona-S er en amfibisk kjøretøy som er amfibisk og drives ved to vann-jets bak. . Den bemannes av fire mann bestående av en leder, en sjåfør/mekaniker, en skytter og en lader. Skroget innvendig er delt inn i en kommandorom, et operasjonsrom og et motorrom. Et helsveiset ståltårn er plassert på midten av skroget. Tomannstårnet har luker for skytter og lader.
Den 2S9 benytter en 120 mm 2A60 bombekaster med et 1,8 meter langt løp. Det er kammerladet, og i stand til å skyte HE-FRAG (høy eksplosiv), hvit fosfor og røyk-salver.

Operatører

Tallene (unntatt Russland), hvis ikke annet er nevnt er fra Jane ' s Armour og Artilleri
Carlsberg Station

Carlsberg Station er en S-togsstasjon på Vesterfælledvej i København.
Stasjonen ble oppført i perioden 2014–2016, og avløste den 3. juli 2016 den nærliggende Enghave Station, som samtidig ble lukket. Den nye stasjonen befinner seg utenfor Carlsberg Byen, hvor bryggeriet av samme navn hadde lokaler frem til 2008. På ca. samme sted lå fra 1937 til 1985 Carlsbergs egen godsstasjon Station Hof.
Carslberg Station er tegnet av Gottlieb Paludan Architects.
Martiniques flagg

Martiniques flagg er den franske trikoloren, ettersom Martinique er et fransk departement og fører dette på lik linje med alle andre departementer. Øyas regionråd (Conseil Régional) og departementsråd fører hver sine flagg der de respektive logoer er satt på hvit duk.

Martiniques uoffisielle flagg

Ut over trikoloren benyttes et tradisjonelt, men uoffisielt flagg for Martinique. Dette er basert på Frankrikes gamle handelsflagg: Blå duk med hvitt kors. I tillegg sitter en L-formet hvit slange i hvert av dukens fire felter. Flagget ble til i 1766, da som særlig handelsflagg for de franske koloniene Martinique og Saint Lucia.
Etawah (distrikt)

Demografi

Ved folketellingen i 2011 var det 1 579 160 innbyggere i distriktet, mot 1 338 871 i 2001. Den urbane befolkningen utgjør 23,20 % av befolkningen.
Barn i alderen 0 til 6 år utgjorde 13,95 % i 2011 mot 17,72 % i 2001. Antallet jenter i den alderen per tusen gutter er 895 i 2011.
Beniamino Cavicchioni

Bakgrunn

Beniamino Cavicchioni studerte ved La Sapienza, der han tok doktorgrad utriusque.

Prest

Etter sin prestevielse den 28. desember 1859 var han professor i litteratur i Vetralla, og gikk etter tn tid tilbake til Roma for å studere videre der. Han ble inntarr i arbeidsrollet i Konsilskongregasjonen i 1872. I 1875 ble han minutant i Congregatio de Propaganda Fide, med ansvar for USA. Fra 1883 var han defensor vinculi i Konsilskongregasjonen.

Biskop

Paven utnevnte ham den 21. mars 1884 til apostolisk delegat i Ecuador, Peru og Bolivia og til titularerkebiskop av Amida. Bispevielsen ble foretatt av kardinalprefekten for den apostoliske signatur, Luigi Serafini, den 27. april samme år i kirken Santa Maria Assunta på North Americal Colleges område; medkonsekratorer var Mario Mocenni, sostituto i Statssekretariatet, og Domenico Maria Jacobini, sekretær i Congregatio de Propaganda Fide. Den 4. juli 1885 ble kan kanoniker i Lateranbasilikaen og fikk den 11. januar 1894 titulærerkebispedømmet |Nazianzus. Han var prosekreær for Konzilskongregasjonen fra 22. oktober 1895 og avanderte den 11. januar 1900 til kongregasjonens sekretær.

Kaqrdinal

Han ble kreert til kardinal 22. juni 1903 av pave Leo XIII, noen uker før pavens død. Han deltok på konklavet 1903 som valgte pave Pius X. Cavicchionis deltakelse på pavavalget var ikke helt uomstridt, for han var bare kardinal på papirer og hadde verken mottatt den røde biretta eller kardinalsringen. Disse kardinalsstandens insignier fikk han (og de seks andre som den avdøde pave hadde utnevnt kort før sin død) så den 12. november 1903 overrakt av Pius X.
Den 11. mars 1910 ble han kardinalprefekt for Studiekongregasjonen.
Han ble gravlagt på Campo Verano.
Ilulissat

Historie

Det har bodd folk i Ilulissatområdet i minst tre tusen år. Semermiut, som nå er forlatt, var en gang den største bosetningen på Grønland med 250 mennesker. Stedet ligger to kilometer sør for Ilulissat, som ble grunnlagt i 1741 som Jakobshavn av misjonæren Paul Egede etter at pelshandleren Jakob Severin hadde slått seg ned der.
Polforskeren Knud Rasmussen ble født og oppvokst her, og et museum i byen er tilegnet ham.

Turisme

Fra Ilulissat er det panoramautsikt over Ilulissatfjorden, som har gjort byen til det viktigste turistmålet på Grønland, og Diskobukta med Diskoøya, som man kan besøke med båt eller helikopter.
Papias (sommerfugl)

Utseende

Små til middelsstore (vingespenn gjerne 20-30 millimeter), brune smygere. Undersiden er gjerne litt lysere farget enn oversiden, for øvrig er de fleste av disse artene helt ensfargede. Artene er regnet som vanskelige å skille fra hverandre.

Levevis

De aller fleste har larver på gress eller andre enfrøbladete planter.

Utbredelse

Slekten er utbredt i Amerika fra Mexico sørover til Paraguay.
Babel Fish (band)

Babel Fish var et pop/rock-band fra Oslo. Bandet startet opp på slutten av 80-tallet, og brukte de første årene flere ulike bandnavn. De ga blant annet ut singelen «Light of Day» i 1996 under navnet Daily Planet før de endte opp med navnet Babel Fish, hentet fra Douglas Adams' Haikerens guide til galaksen. Bandet fikk kontrakt med Atlantic Records som lanserte debutalubmet Babel Fish over hele verden i 1998. Albumet var devlis spilt inn i Norge med Kai Robøle som produsent og i Bearsville Studios i Woodstock med Neil Perry som produsent. Bandet gjorde flere konserter og turneer i Europa, og varmet blant annet opp for The Corrs og Barenaked Ladies og spilte på de tyske festivalene Rock am Ring og Rock im Park. Under Spellemannprisen 1999 vant de videoprisen for videoen til «Light of Day».
Etter debutalbumet følte bandet seg tilsidesatt av plateselskapet. De brukte derfor mye tid og krefter på å bli løst fra kontrakten. I 2002 fikk de endelig gitt ut sitt andre album, Coming Up for Air, denne gangen med Warner som plateselskap. 
Gruppen deltok i Melodi Grand Prix 2011, og de vant delfinalen i Florø, 22. januar.
Crêpe Suzette

Crêpe Suzette er en fransk dessert som består av en crêpe (pannekake) med en varm saus av karamellisert sukker, appelsinjuice, appelsinskall og likør eller brennevin som flamberes ved serveringen.

Kilder

Gyldendals nye store kokebok (1965) side 446
Kulekjøring

Kulekjøring er en freestyle-gren innenfor skiidretten og er en kombinasjon av fart, teknikk og hopp.

Historikk

Kulekjøring har vært en olympisk øvelse siden 1992, og Norge har hatt medaljevinnere fem ganger. Stine Lise Hattestad tok bronse i 1992 og gull i 1994, mens Kari Traa tok bronse i 1998, gull i 2002 og sølv i 2006.

Konkurranse

Man kjører nedover en bakke som er maksimalt 270 meter og har opp til 70 kuler med 3-4 meters mellomrom og to hoppavsatser som gir ca. 10-15 meter lange hopp. Bakken skal ifølge gjeldende FIS-regler bestå av 10 % kuler/hopp med 16 meter landing / 75 % kuler/hopp med 16 meter landing / 15 % kuler.
Kulekjøring avgjøres både av dommerkarakterer og på tid. Poengene består av 25 % tid, 25 % hopp og 50 % teknikk. Hoppene gir 0-2,5 poeng og det er to dommere som bedømmer hoppene. Hvert hopp har en egen vanskelighetsgrad som man siden multipliserer med poengene for utførelsen av hoppet. Teknikken gir 0-5 poeng og i verdenscupen brukes det fem teknikkdommere der beste og dårligste resultat strykes. Deretter summeres poengene. Tidspoengene regnes ut via en avansert formel avhengig av hvor lang bakken er. Da får man ut en «pace»-tid som gir 5,5 poeng, og avhengig av om man kjører raskere eller saktere enn denne tiden økes eller reduseres poengene. Menn skal kjøre på rundt 10 m/s og kvinner 8,5 m/s. Maksimalt kan man få 30 poeng, men oftest ligger man i verdenscupen på en vinnerpoengsum på drøyt 27 poeng.
Det arrangeres også konkurranser der man kjører parallelt.
Zhecheng

Zhecheng (kinesisk: 柘城县; pinyin: Zhèchéng Xiàn) er et fylke i provinsen Henan i Folkerepublikken Kina. Det ligger innen byprefekturet Shangqiu.
I 1999 hadde fylket et folketall på 923 726 innbyggere.

Kulturminner

Lizhuang-funnstedet (Lizhuang yizhi, 李庄遗址) ble i 2006 tilføyd på Folkerepublikken Kinas liste over kulturminner.
Mesanmast

Uklar opprinnelse

Ordet kan ha sin opprinnelse i det spansk/italienske mesane/mezzana som betyr «det midterste», og i så fall betegnet mesanmast opprinnelig den midterste masten på tremastede skip. Andre kilder refererer til det arabiske ordet mazzan som kan ha kommet inn i vår terminologi via middelhavslandene.

Mesanmast på forskjellige skipstyper

På en fullrigger har mesanmasten også råseil, og kan også betegnes jiggermast eller kryssmast. På andre seilskip har den akterste masten bare gaffelseil. 
Enkelte skipstyper som f.eks kutter og yawl har en liten mesanmast aktenfor rorstammen. Denne kalles da gjerne papegøyemast. 
Enkelte brigger, brigantinere og barker ble utstyrt med en ekstra mesanmast aktenom den egentlig mesanmasten. Denne masten (som konstruksjonsmessig kunne være en papegøyemast) ble kalt snaumast og båtene ble gjerne også kalt snau.

Sammensetninger med mesan

Mesan går igjen i en rekke sammensetninger som mesangaffel, mesanvant og mesanbom. I enkelte sammenhenger skrives og uttales sammensetninger med mesan som to ord, som f.eks i: mesan klofall og mesan toppseil.
ORBO & The Longshots

ORBO & The Longshots var et norsk rock and roll-band fra Bergen. Bandet ble dannet av vokalist og gitarist Ole Reinert Berg-Olsen alias ORBO i 2000.
Bandet har gitt ut seks album, og vant Spellemannprisen 2008 for albumet High Roller. De signerte platekontrakt med Columbia Records i 2009 og senere med Grappa Musikkforlag. Bandet ble oppløst i 2012.
Den etiske nemnda for patentsaker

Den etiske nemnda for patentsaker skal gi Patentstyret råd i saker som reiser tvilsspørsmål knyttet til patentloven § 1 b. Bestemmelsen fastsetter at det ikke kan gis patent hvis kommersiell utnyttelse av oppfinnelsen ville stride mot «offentlig orden eller moral», det vil si grunnleggende etiske hensyn i det norske samfunn.
Dette gjelder teknikker for kloning av mennesker, teknikker for endring i arveanlegg på kjønnsceller, kommersiell utnytting av fostre og endring av genetisk identitet på dyr som fører til lidelse for dem.
Den etiske nemnda for patentsaker er lagt til Den nasjonale forskningsetiske komité for naturvitenskap og teknologi og består av fem personer med kompetanse innen etikk, medisin, bioteknologi og dyrevern.
Patentnemnda ble opprettet i 2004.
Johannes Joner

Biografi

Johannes Joner er utdannet ved Statens Teaterhøgskole 1978–1981, og har vært ansatt som skuespiller ved Oslo Nye Teater siden 1988. Tidligere har han arbeidet ved blant annet Nationaltheatret, Torshovteatret, Nordland Teater, Rogaland Teater og TV-teatret, og har spilt en lang rekke film- og fjernsynsroller. Joner var regissør for forestillingen Populærmusikk fra Vittula ved Christiania Theater, og hadde både manus og regi for filmen Respekt i samarbeid med Nordisk Film.
Joner er far til skuespilleren Knut Joner, skuespiller Selma Joner og danser Milla Joner, fetter av musiker og komponist Sverre Indris Joner, og onkel til skuespiller Kristoffer Joner og danser Alexandra Joner. Han er svigersønn av skuespillerne Rolf og Berit Søder. Johannes Joners faster var gift med skuespiller Rolf Sand.
Web Magasin

Web Magasin (Web Magasin AS) var et norsk fagblad for nettredaktører, som ble lansert høsten 2007. Selskapet var heleid av Webgruppen. Bladet hadde som fokus å ta opp fagsaker for webkommunikatører i både privat og offentlig sektor. Bladet var i hovedsak et abonnementsblad, men var å finne i utvalgte Narvesen kiosker i hele Norge.
Bladet ble avviklet i januar 2010.
DTP-vaksine

DTP-vaksinen, er en trippelvaksine mot sykdommene difteri, stivkrampe og kikhoste. Den ble innført som en del av det norske vaksineprogrammet i 1952. Per 2018 har det blitt tatt i bruk en sekskomponentsvaksine som i tillegg beskytter mot poliomyelitt, Haemophilus Influenzae type B og Hepatitt B (DTP-IPV-Hib-Hepb). Vaksinen gis i flere omganger for å sikre resistens hos pasienten. Etter gjeldende vaksinasjonsprogram for Norge fra 2018 skal sekskomponentsvaksinen gis til barn i 3, 5 og 12 måneders alder. Barna får en firekomponentsvaksine (DTP-IPV) 2. og 10. trinn på barneskolen.
Diablo III

Karakterer

Helt siden Diablo III ble annonsert har det blitt annonsert flere karakterklasser. Det finnes nå seks ulike karakterer med han- og hunkjønn, The Barbarian, The Crusader, The Witch Doctor, The Wizard, The Monk, The Demon Hunter og The Necromancer.

Utvidelser

Diablo III: Reaper of Souls er den første utvidelsen for Diablo 3 og ble avslørt på Gamescom i 2013. Det ble utgitt for PC- og Mac-versjonene av Diablo III 24. mars 2014.
Fylkesvei 7602

Fylkesvei 7602 går mellom Sørvalle og Ytresand i Flakstad kommune. Veien er 2,2 km lang.
Før 1. januar 2010 hadde veien betegnelsen fylkesvei 806.
Frem til 2019 hadde veien betegnelsen fylkesvei 814.
Cyclosa conica

Utbredelse

Cyclosa conica er utbredt på den nordlige halvkule, i Nord-Amerika, Nord-Afrika, Europa østover til Kina og Japan.

Utseende

Cyclosa conica er en ganske kraftig bygd edderkopp, med en todelt kropp, en bakkropp (abdomen) og en forkropp (prosoma eller cephalothorax). Hunnen er opptil 8 mm, mens hannen er omtrent 4,5 mm. Forkroppen er bred, med fine, nedliggende hår. Bakkroppen hos hunnen er stor og vanligvis konisk formet, herav kommer det latinske artsnavnet. Men hos enkelte individ er bakkroppen nesten ikke konisk, men stor og rund som hos de andre i denne slekten. Den har åtte øynene, fire forholdsvis store øyne i midten, som mer eller mindre danner et kvadrat, og et par ganske små øyne som sitter tett sammen på hver side. Chelicerene er korte, kraftige, med tenner på innsiden. Beina er middels lange og ganske kraftige.
Cyclosa conica er den eneste norske arten fra denne slekten, så forveksling med andre arter skulle ikke by på et problem. Men flere av hjulspinnerne kan være ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Cyclosa conica er en av hjulspinnerne og lager et sirkulært hjulformet fangstnettet. Den samler rester av insekter og forskjellig annet «rusk» i en loddrett, hengende snor ved (eller i) fangstnett sitt. I mellom dette «rasket» som henger som perler på en snor, kan edderkoppen lett kamuflere seg og angripe byttedyr som havner i nettet.
Frigidarium

Frigidarium (fra latin: frigidus, «kald», «kjølig») var kaldbadrommet i en romersk badeanlegg. Frigidarium ble brukt etter bad i caldarium og i tepidarium, eventuelt i laconium eller sudatorium.
Man steg inn i det etter bad i caldarium og tepidarium, som hadde som effekt å åpne hudens porer. Det kalde vannet ville lukke porene. Det kunne dreie seg om en liten dam med kaldt vann, eller noen ganger et stort kaldt svømmebasseng (skjønt dfette, til forskjell fra piscina natatoria, var vanligvis overdekket). Vannet kunne også holdes kaldt ved hjelp av snø.
Frigidariet var vanligvis plassert på nordsiden av badene. De største eksempler på frigidarier var begge i Roma: Det i Caracallas termer, der det ligger rett innenfor inngangen og måler 58 x 24 m, og det i Diokletians termer, dekket av et krysshvelv. Noen, som de i Pompeii og Herculanum, hadde sirkulær plan.
Pomakere

Pomakere (bulgarsk: помаци pomaci) også kjent som ahryani lokalt, er muslimske bulgarere. Det er vanskelig å si hvor de stammer fra, men det er hovedsakelig trodd at de nedstammer fra slavere fra Bulgaria området som konverterte da området var regjert av Det osmanske riket. De bor hovedsakelig i Bulgaria, men det eksisterer også bosetninger i Hellas, Tyrkia og Nord-Makedonia Pomaker blir også i enkelte tilfeller brukt til å beskrive makedonske muslimer eller torbesjere. Man kan også sammenligne de med goranere.
På verdensbasis estimerer man at det eksisterer omtrent 500 000 pomaker. 150 000 til 200 000 av disse bor i Bulgaria.

Etymologi

Man tror navnet stammer fra det bulgarske ordet pomagach/помагач som betyr hjelper, som henviser til deres rolle under Det osmanske riket som hjelpere i den osmanske hæren. Man tror også det kan stamme fra ordet pomohamedancheni/помохамеданчени, som betyr «islamisert».

Konvertering

Man tror at pomakere konverterte i to perioder. Den første da Det osmanske riket erobret Bulgaria på 1300-tallet, da konverterte mange bønder og landeiere konverterte for å beholde jorden sin. Den andre viktige perioden var da bosetningene omkring Rodopifjellene konverterte til islam. Gjennom hele perioden har pomakere beholdt sitt språk, slaviske tradisjoner og nasjonale karakter.

Andre bosetninger

Det finnes enkelte bosetninger med pomaker i Hellas. De er en minoritet som snakker tilnærmet slavisk og er i nær slekt med bulgarere. De er ikke akseptert som ett eget folkeslag, men blir sett på som en del av det muslimske miljøet. Under første verdenskrig var Bulgaria med sentralmaktene, mens Hellas var med i Trippelententen. Etter krigens slutt ble Bulgaria tvunget til å avgi deler av vestlige Trakia til Hellas. Pomakere som bor i dette området har status som muslimske minoriteter. Man estimerer at det er ca. 30 000 pomaker i dette området.
Den største bosetningen (også inkludert Bulgaria) finnes i Tyrkia, der man anslår at det bor ca. 300 000 pomaker. De bor stort sett i det østlige Trakia og i Anatolia. Det kom store bølger av pomakere til disse områdene fra Rodopi-fjellene i 1912, 1950 til 1951 og i 1989. De har stort sett beholdt sitt språk, sin kultur og sine tradisjoner.
Tonedybde

Tonedybde (fargedybde, bitdybde eller pikseldybde) brukes i datagrafikk for å angi det antall bits som representerer fargen på hver piksel i et bilde. Begrepet er også kjent som bits pr piksel (bpp).

Farger i kanaler

Etter som antall bits øker, vil indekserte farger fra en palett kreve uforholdsmessig stor regnekapasitet. I stedet brukes direkte fargekoding, dvs. at det kodes separat for tre eller flere kanaler i en fargemodell.
F.eks. har RGB-modellen en kanal for rødt, en for grønt og en for blått. Med 8-bits tonedybde for hver kanal - til sammen 24 bit - vil en ha til rådighet 256 nyanser av rødt, 256 av grønt og det samme for blått. Det gir til sammen mulighet for 256 × 256 × 256 = 16 777 216 ulike fargenyanser. Da er en svært nær det antall ulike fargenyanser som det menneskelige øyet er i stand til å oppfatte.